|Jeurat Sultanah Nahrisyah, Ratu Adé Nyang Geumaséh Di Keurajeuën Samudra Pasè|
Achehnetwork - Jameun dilèë Keurajeuën Samudra Pasè na tom lam jaroë sidroë Ratu nyang adé ngön geumaséh that, Gobnyan nakeuh sidroë ureuëng inöng nyang jeuët keu peumimpin phôn nibak masa nyan.
Nangeuh Sultanah Nahrisyah nyang geulakap nan Rabakhsya Khadiyu (peumimpén nyang geumaséh) nyang mat keurajeuën bak abad keu 15 Masihi, geunantoë Ayahgeuh Seulôtan Zainal Abidin nyang neuwafeuët bak thôn 1405 Masihi.
Bak plang maklumat nyang geupasang nibak lingka jrat nyan inan na meutuléh bahawa Sultanah Nahrisyah wafeuët bak thôn 1428 Masihi an jratgeuh di Gampông Kuta Kruëng, Keucamatan Samudera, Kabupatèn Acèh Utara. Seukita 18 kilomètè blah röt timu Kuta Lhôkseumawè, hana jiôh nibak jrat Seulôtan Malikussalèh.
Jrat nyan that cidah ngön geuhiyah deungön teunuléh ngön leunukéh nyang peunoh makna, geukutép nibak Dinah Pariwisata Acèh meunurôt Peurté Tim Seunidék dari Central Information for Samudera Pasai Heritage (CISAH) Ramlan Yunus geupeugah, jrat Putroë Nahrisyah nakeuh nyang paléng cidah nyang na di Asiya Tungara.
Di geuniréng jrat gobnyan na jrat Ayahgeuh Seulôtan Zainal Abidin Gobnyan nakeuh biëk keu 4 Seulôtan Malikussalèh.
Lam lingka jrat nyan na cit jrat Raja Bakôy, Raja nyang meuheut meukawén ngön aneuk droëgeuh, geupeugah jrat nyan ho keu siuroe makén paneuk.
Blah röt barat lingka jrat nyan na cit jrat nyang that panyang, ya'ni jrat 'ulama chik Habib Syèkh Abdul Wahab.